钦定古今图书集成/明伦汇编/官常典/第692卷 > 李仕鲁 陈汶辉
## 钦定古今图书集成/明伦汇编/官常典/第692卷 > 李仕鲁 陈汶辉

按《明外史》本传：“仕鲁，字宗孔，濮人。少颖敏笃学，足不
窥户外者三年。闻鄱阳朱公迁得宋朱熹之传，往从
之游，尽受其学。太祖故知仕鲁名。洪武中，诏求能为
朱氏学者，有司举仕鲁入见，太祖喜曰：‘吾求子久，何
相见晚也’？除黄州同知。曰：‘朕姑以民事试子，行召子

对称旨，辄赐金襕袈裟衣，召入禁中，赐坐与讲论吴
印华克勤之属，骤拔擢至大官，时时寄以耳目，由是
其徒横甚，群臣莫敢言，惟仕鲁与给事中陈汶辉相
继争之。汶辉疏言：“古帝王以来，未闻缙绅缁流杂居
同事，可相济也。今者勋旧耆德咸思辞禄去位，而缁
流憸夫乃益以谗间，如刘基、徐达之见猜，李善长、周
德兴之被谤，视萧何、韩信，其危疑相距，宁有几哉！伏
望陛下于股肱心膂，悉取德行文章之彦，则太平可
立致矣。”帝不听。而诸僧怙宠者，遂请为释氏创立职
官，竟报可。于是先所置善世院为僧录司，设左右善
世、左右阐教、左右讲经觉义等官，皆高其品秩。道教
亦然。度僧尼道士至逾数万。仕鲁疏言：“陛下方创业，
凡意指所向，即示子孙万世法程。奈何舍圣学而崇
异端乎？”亦不听。仕鲁争之力，章数十上。其为人刚介
有气节，本由儒术起，方欲推明朱氏之学，以辟佛自
任，见僧徒贵横如此言，又不用。遽请于帝前曰：“陛下
深溺其教，无惑乎臣言之不入也。还陛下笏，乞赐骸
骨归田里。”遂置笏于地。帝大怒，命武士捽搏之，立死
阶下。汶辉，字耿光，诏安人。荐授礼科给事中，累官大
理少卿。数言得失，最后忤旨，投金水桥下死。仕鲁与
汶辉死数岁，帝始悔悟，有诏清理释、道二教。然《僧录》
及《道录》诸司所设官，讫明世竟不复革矣。